১৯৯০-এর দশকে গোলাম আযমের নাগরিকত্ব মামলার রায়ের উদ্দেশ্যমূলক অপব্যাখ্যা থেকেই মূলত এই বিভ্রান্তির সূচনা। বিখ্যাত সেই নাগরিকত্ব মামলার ইতিহাস নিয়ে নতুন করে বলবার কিছু নেই, তারপরও সংক্ষেপে বর্ণনা করছি। ১৯৭৩ সালে এক সরকারি ঘোষণার1 মাধ্যমে বাংলাদেশ সরকার দেশ থেকে পলাতক গোলাম আযম সহ আরও ৩৮ জনের নাগরিকত্ব বাতিল করে। এরপর রাজনৈতিক পট পরিবর্তনের পর ১৯৭৮ সালে গোলাম আযম বাংলাদেশে ফিরে এসে পুনরায় বসবাস শুরু করলেও তাঁর নাগরিকত্বের বিষয়টি অমীমাংসিতই থেকে যায় আরও প্রায় দেড় দশক। ১৯৯২ সালে আগের সেই সরকারি আদেশের বরাত দিয়ে স্বরাষ্ট্র মন্ত্রণালয় থেকে আসামী গোলাম আযমকে একটি কারণ দর্শাও নোটিশ2 দিয়ে জানতে চাওয়া হয় কেন তাঁকে অবৈধভাবে বাংলাদেশে বসবাসকারী একজন অ-নাগরিক হিসেবে দেশ থেকে বহিঃস্কার করা হবে না। ১৯৭৩ সালের আদেশ এবং ১৯৯২ সালের নোটিশ দু’টোই আসলে ১৯৭২ সালে বাংলাদেশে প্রচলিত নাগরিকত্ব আইন3-এর ৩ নম্বর ধারার প্রয়োগকে কেন্দ্র করে দেয়া হয়েছিল। গোলাম আযম এই কারণ দর্শাও নোটিশটির বিরুদ্ধে বাংলাদেশ সুপ্রিম কোর্টের হাইকোর্ট বিভাগে একটি রিট আবেদন দায়ের করে। রিট আবেদনটির মূল প্রার্থনা এবং বিচার্য বিষয় ছিল আইন অনুযায়ী বাংলাদেশী নাগরিকত্ব প্রাপ্তি এবং বহাল রাখার অধিকার। হাইকোর্টের রায় গোলাম আযমের পক্ষে যায় এবং আদালত তাঁর নাগরিকত্ব পুনর্বহাল করেন (হাইকোর্ট বিভাগের রায়ের লিংক)4 । এর বিরুদ্ধে সরকারের পক্ষ থেকে আপিল করা হয়, এবং সুপ্রিম কোর্টের আপিল বিভাগে সেটিরও নিষ্পত্তি হয় গোলাম আযমের পক্ষে (আপিল বিভাগের বিস্তারিত রায়ের লিংক)5।